《潘黄门述哀》
明代·郑学醇

晨驾出郊坰，松柏夹广路。之子归穷壤，荏苒岁云暮。

殡宫何萧萧，宿草承朝露。生存处重闺，死丧扃泉户。

仪容永乖隔，僶相成今故。明月照房栊，虚想成昏瞀。

游魂怨何之，礼渐沿迁祔。劳生鬓易华，疢疾心如痼。

彭殇无两岐，贤圣莫能度。掩袂哭蓍簪，回车怜踦屦。

击缶岂人情，洒翰抒哀愫。

作者简介：广东顺德人，字承孟。隆庆元年举人。任武缘知县。有《句漏集》。